Lokalpolitiet i Kalundborg gennemførte tirsdag formiddag en narkorazzia på Kalundborg Gymnasium og HF.

Nu er fangsten gjort op, og ganske som politiet og skolens ledelse regnede med, var der stoffer at finde på skolen.

Se mere video på localeyes.dk

- Vi har fundet nogle små mængder hash og en pose med en lille smule af noget hvidt pulver, som vi mener er kokain, oplyser politikommissær Per Kragh til Ekstra Bladet og tilføjer, at nogle af stofferne var forsøgt gemt af vejen i en ventilationskanal.

Ifølge Per Kragh er de stofmængder, politiet har fundet, imidlertid så små, at man ikke mistænker nogen elever for at have medbragt stoffer med videresalg for øje. En person er blevet sigtet og kan se frem til en bøde, fordi vedkommende havde hash med i skole.

Stor signalværdi

Under aktionen blev gymnasiets elever gennet sammen i kantinen, hvor de fik lov at vente, mens ordensmagten gennemgik deres tasker og jakker med hjælp fra blandt andet andet narkohunde. Aktionen startede cirka kl. 8.30 og sluttede ved 10-tiden.

Tirsdagens razzia havde lokalpolitiet i Kalundborg arrangeret med skolens ledelse, kommunens SSP-medarbejdere og Kalundborgs misbrugscenter.

Over for Ekstra Bladet fastholder Per Kragh, at storstilede beslaglæggelser ikke var et succeskriterium for aktionen, og at han er glad for, at der trods alt kun viste sig at være tale om begrænsede mængder.

- Vi ville sende et signal om, at det er uacceptabelt at misbruge euforiserende stoffer, da det kan medføre varige psykiske og fysiske skader, forringe deres indlæringsevne og således være ødelæggende for dem og deres fremtid, lød det fra Per Kragh tidligere tirsdag.

Politikommissæren håber også, at tirsdagens narkorazzia sender et signal til andre gymnasier om, at politiet er klar til at bistå, hvis der sidder rektorer på landets øvrige gymnasier med mistanker, at nogle elever kan være på vej ud i et misbrug.